病中有作
作者：吳芾
朝代：宋

paragraphs: 吾年七十五，一朝忽患瘧。
仍害及老妻，對床更撼鐸。
寒時寒如冰，熱後熱如灼。
既去還復來，如與我有約。
連日莫能休，盡室皆驚愕。
飲啖一不忺，形骸頓如削。
細思豈無因，良由賦分薄。
本是農家子，只合事耕作。
既已得美官，復有歸田樂。
已是無福當，又不知慚怍。
遂至瘧鬼憎，故意來相虐。
作詩告天公，縱我有過惡。
願天少垂憐，疾痛且濶畧。
但速賜之死，莫令我知覺。
一生纏世網，正欲解其縛。
假使壽百年，寧免此一著。
不如早歸藏，且免論强弱。
我非畏死人，久已辦棺槨。